Beseringspook plettervat beleërde Bulle | Netwerk24
Deur Cobus Claassen 17 Maart 2020 19:00
Die Bulle het druipstert en vol skete in Suid-Afrika aangekom nadat die Covid-19-virus hulle Superrugbytoer in Australië voortydig kortgeknip het.
Burger Odendaal, die span se kaptein, en die ervare vleuel Cornal Hendricks, is albei vir minstens vier weke buite aksie.
Lizo Gqoboka, Springbok-stut van die Bulle, het Saterdag harsingskudding opgedoen in Brisbane. Foto: Gallo Images
Odendaal sou Saterdag in Brisbane sy terugkeer teen die Reds gemaak het, maar die enkelbesering waarmee hy onlangs gesukkel het, het in die laaste oefensessie voor die wedstryd opgevlam.
Hendricks het in dieselfde oefening ’n knie beseer.
Almal in die toergroep is Maandag met hul aankoms vir die koronavirus getoets en Hendricks sal, afhangend van die uitslae, later die week ’n skandering ondergaan om die omvang van sy besering te bepaal.
Twee manne in die agttal – Lizo Gqoboka en Josh Strauss – het harsingskudding teen die Reds opgedoen.
Gqoboka het die veld reeds in die tweede minuut verlaat.
Dit is nie waar die span se beseringslys eindig nie.
Die belowende agtsteman Muller Uys het sy skouer seergemaak.
Almal in die toergroep – spelers en afrigters – sal tot 30 Maart in self-isolasie wees.
Die beheerliggaam Sanzaar sal hopelik teen daardie tyd aangedui het of die kompetisie hervat sal word.
Pote Human, die hoofafrigter, het agterna gesê dit bekommer hom dat die spelers aan die einde boedel oorgegee het.
Daar sal binnekort nabetragting gehou word van ’n teleurstellende veldtog wat sover net een oorwinning uit ses probeerslae vir die Bulle opgelewer het.
Die span se vertoning in die tweede helfte Saterdag, toe die Reds 41 onbeantwoorde punte opgestapel het, het die gevaarligte laat flikker.
Wegwedstryde in Australasië teen die Waratahs, Hurricanes en die Chiefs het nog op die toer op die Bulle gewag.
Afgesien van die jongste ongevalle, is daar verskeie ander beseerdes soos Nafi Tuitavake (knie), Dylan Sage (enkel), Simphiwe Matanzima (skouer), Tim Agaba (nek) en Johan Grobbelaar (enkel) by Loftus Versfeld op die krukkelys.
Meer oor: Pote Human | Koronavirus | Burger Odendaal | Bulle | Superrugby